google/wiki40b huggingface dataset:
Fotomontaaž

Ajalugu

Esimesena kasutas oma töödes montaaži prantsuse piltnik Gustave Le Gray (1820–1882), kes lisas oma merefotodele pilved simultaankopeerimisega. Gray leidis sellega tunnustust kogu maailmas, kuna tema töö näitas, et on võimalik oma pilti vastavalt soovile muuta ja parandada.
Teisena leidis suurt tunnustust fotomontaaži kasutamisel inglise piltnik Oscar Gustave Rejlander (1813–1875), kes 1857. aastal monteeris pildi 30 negatiivist. Saksa graafik John Herzfeld (1891–1968) on tuntud poliitilise fotomontaaži viljeleja. Nüüdisajal paistavad mitmekesiste võtetega silma Jerry Uelsmann (1934) ja Paul De Nooijer (1943). 
Paljude fotomontaažide põhieesmärgiks on sõnum. Peatähelepanu on pööratud sisule, süžeele ja loo jutustamisele. Selle kõige ehedamaks näiteks on poliitiline montaaž, kus peatähelepanu on edastataval teatel ning selle tingimusteta kohalejõudmisel.
Kõigepealt kasutati fotomontaaži eelkõige loodusmotiivide täiustamiseks ja grupifotode kokkumonteerimiseks. 20. sajandi esimesel veerandil hakati fotomontaaži kasutama hoopis mitte enam reaalsuse taasloomiseks, vaid vastupidi – sellest eemaldumiseks.

Kleepmontaaž

Pilt kleebitakse kokku mitmest fotost ning olulisim on seejuures säilitada ühtne perspektiiv. Kleepmontaaž jaguneb omakorda aplikatiiv- ja panoraammontaažiks.
Aplikatiivmontaaž valmistatakse üksikuist fotopaberile kopeeritud kujundeist, montaažielementidest, kusjuures lõplik montaaž peab kujutama kvalitatiivset uut kompositsioonilist lahendust. Üldjuhul kaotavad reproduktsioonfotol toonid palju oma jõust ning foto ilmekus ja värskus väheneb.
Panoraammontaažis monteeritakse mõningaid panoraamvõtteid positiividest. Monteerida võib sama objektiiviga, samast võttepunktist, samal ajal ja samale materjalile tehtud fotosid.

Optiline montaaž

Optilises montaažis toimub üksikkujundite liitmine tervikuks fotograafiliste meetodite abil. See võib toimuda kas pildistamise käigus, spetsiaalse montaažinegatiivi valmistamisega või positiivprotsessis, kus kopeerimine toimub mitmelt negatiivilt üheaegselt või kordamööda. 
Negatiivmontaažis liidetakse üksikkujutised kas pildistamisel samale negatiivile või liidetakse mitu negatiivi või diapositiivi lõpliku liitkujundi saamiseks fotopaberil. 
Positiivmontaažis liidetakse üksikkujutised kokku positiivprotsessina.
Subjektiivne fotomontaaž – pealtnäha tõeline ja laitmatu foto, ent sisus peitus alati mõni paradoks või üllatusmoment. Peamised viljelejad on sakslane John Herzfeld ja hispaanlane Josep Renau.

Fotomontaaž Eestis

Eelmise sajandi esimesel kolmandikul said Eestis populaarseks eelkõige pühade-, õnnesoovi- ja mälestuskaardid, kus pilt oli mitmest fotost kokku monteeritud. Eestist võib peamiselt leida graafilist montaaži, mis valmistamiseks ei nõudnud erilist oskust. 
Graafilise montaaži näide on vendade Parikaste teoses "Paul Pinna rollidest“, kus ühel fotol oli ühest inimesest kokku monteeritud 42 eri pilti.
Töönarkomaan

Töönarkomaan on isik, kellele töötamine on sundkäitumine.  Tavaliselt mõeldakse töönarkomaani all inimest, kes naudib oma tööd, aga see võib ka tähendada, et ta on lihtsalt sunnitud seda tegema. Meditsiinis ei ole töönarkomaaniale kui seisundile definitsiooni, kuigi mõned stressi vormid ja obsessiiv-kompulsiivsed isiksusehäired võivad olla töötamisega seotud.
Töönarkomaani tegutsemises on erinevaid käitumismustreid, mis omavad eraldi tähendusi. Näiteks öeldakse töönarkomaan inimese kohta, kes on oma karjäärile pühendunud positiivses mõttes, kuid tavaliselt on töönarkomaania siiski negatiivne käitumismuster ja inimesed arvavad, et sellega seondub liigne tööle kulutatud aeg, sisemine sund kõvasti tööd teha ja pereelu ja muude sotsiaalsete suhtete hooletussejätmist.
Teadlased on leidnud, et paljudel juhtudel jätkub  lakkamatu töötamine ka siis, kui see mõjub halvasti inimese vaimsele ja füüsilisele tervisele. Põhjusks võib olla ärevus, madal enesehinnang ja lähedusprobleemid. Töönarkomaanidel puudub tihtipeale oskus töökohustusi edasi delegeerida ja nad saavad kõrgeid testitulemusi sellistes isiksuseomadustes nagu neurootilisus, perfektsionism ja kohusetunne.
Kliiniline psühholoog Bryan E. Robinson tõi esile kaks töönarkomaania hindamise põhilist telge: töö alustamine ja töö lõpuleviimine. Ta seondab käitumist prokrastinatsiooniga nii nende puhul, kes ei suuda uut tööd alustada ega vana lõpetada kui nendega, kel on tähelepanuvajadus ja nad küll suudavad väga hästi uusi tegevusi alustada, aga lõpetada ei suuda. Lisaks jaotab ta veel töönarkomaane  "Buliimik" ja "Järelejätmatu" kes mõlemad suudavad väga hästi projekte lõpule viia.
Töönarkomaaniat peetakse Jaapanis tõsiseks sotsiaalseks probleemiks, mis viib varase surmani, tihti töökohal ja mille jaapanikeelne nimi on karōshi. Ületöötamist peeti 2000. aastal insulti surnud Jaapani peaministli Keizō Obuchi surma põhjuseks. Surm ületöötamise tagajärjel ei ole vaid Jaapani nähtus – 2013. aastal suri Bank of America, Londoni büroos inimene pärast 72 tundi järjest töötamist.
Beigangi rahvusvaheline muusikafestival

Beigang ja kultuur

Beigang on tuntud Chaotiani templi poolest, mis on üks tähtsamaid templeid jumalanna Mazu auks. Kuna põhilised kultuuriüritused leivad tavaliselt aset pühade ajal, siis soovis Beigangi Filharmoonia assotsiatsioon muusikafestivali korraldamisega Beigangi kultuurilist ja muusikalist sektorit edendada. Nüüdsest on sealne kunstielu tänu Beigangi muusikafestivalile õelavnenud.

Ajalugu

2005. aastal korraldas Beigangi Filharmoonia Assotsiatsioon oma esimese muusikafestivali, kus esinesid Beigangi Puhkpilliorkester ja Chia-Hu konservatooriumi õpilased. Alates 2006. aastast, kui festivali kunstiliseks juhiks sai Heinz Chen, tõusis üritus rahvusvahelisele tasemele. Festival on kogunud kuulsust ka meedia ja poliitika valdkonnas. Alates 2005. aastast on Beigangi muusikafestivali iga-aastaselt külastanud kuberner Su Ji-Feng. Aastal 2007 külastas festivali Hochule für Musik Detmold rektor professor Martin Christian Vogel.

Festivali idee

Põhiliselt leiavad kontserdid aset Beigangis, kuid neid toimub ka Dulius ja Sinyingis. Tegemist on nn tõsise muusikaga. Väga populaarsed on ka kerge muusikaga sisustatud vabaõhukontserdid, näiteks "Cultural Interaction Night" või kohalikus restoranis korraldatud "Club Concert". Festivali üheks peamiseks eesmärgiks on ühendada erinevaid kultuure, tuua kokku muusikuid paljudest riikidest ning jagada kogemusi. Festival on mõeldud ka muusika populariseerimiseks laste seas ning muusikaharrastajate ringkonnas. Selleks on loodud kursused, kus rahvusvahelised muusikud jagavad Beigangi õpilastele oma kogemusi. Kuna festivali organisatsioon on suures osas suunatud heategevusele ja eesmärgiks on jagada muusikat piirideta ja rahvusvaheliselt, siis on nii kontserdid kui ka kursused vabakuulajatele tasuta.
Yuri Landman

Elulugu

Yuri Landman on Hollandist pärit muusik ja keelpillide ehitaja, kes on valmistanud eksperimentaalseid elektrilisi keelpille. Tema valmistatud keelpilli kõla meenutab nii kirikukellade kui ka hiina gongide heli. 
Landmani loomingut on määratletud mõistetega mikrotonaalsus, eksperimentaalmuusika, ebatraditsioonilised muusikainstrumendid.
Ta on teinud koostööd Liarsi, Sonic Youthi, Blood Red Shoesi, The Dodosi, Half Japanese'i, Enoni, Lou Barlow', dEUSi, Kaki Kingi, Rhys Chathami, Philippe Petit', HEALTHi, Liam Finni, The Veilsi ja Micachu And The Shapesiga.
1990. aastatel mängis ta ansamblites Zoppo ja Avec-A. 2006. aastal alustas ta soolokarjääri ja mängis 2012. aastal ansamblites Yuri Landman Ensemble ja Bismuth. Aastal 2018 lõi ta mikrotoonidega diagrammide sarja.
Järgmistel organisatsioonidel on Landmani muusikariistade kogud: MIM (Phoenix), WORM, Muziekgebouw aan 't IJ, Extrapool (Nijmegen), De Toonzaal (Den Bosch), Flipside (Eindhoven), Can Vicente del Amo (Ibiza), Museum of Transitory Art, (Ljubljana), Radiona (Zagreb), St James Cavalier (Malta), Sonoscopia (Porto), Liebig 12 (Berliin), TAMK (Tampere), Conservatoire TPM (Toulon) ja Maajaam (Otepää).
Sollentuna vald

Haldusajalugu

Sollentuna valda ei ole Rootsi haldusreformide käigus jaotatud ega teiste valdadega liidetud. 
Väikeste erinevustega langeb Sollentuna valla territoorium kokku varasema Sollentuma kihelkonna territooriumiga. 
Aastal 1929 moodustati valla sees Norrvikeni munitsipaalkogukond, mis lakkas olemast 1944, kui vallast sai Sollentuna alev. 
1971. aasta haldusreformiga nimetati alev tagasi vallaks.

Ajalugu

Esimesed jäljed inimestest on kivikirved, mida dateeritakse 4. aastatuhandega eKr. 
Esimesed püsiasukad saabusid 6. sajandil eKr. 
19. sajandi lõpus oli Sollentuna põllumajanduspiirkond, mille umbes 1150 elanikust enamik tegeles põllumajanduse või metsandusega. Suurem osa taludest ja maadest kuulus  Rudbecki suguvõsale. 
Kommunikatsioonide paranemine, muuhulgas Stockholmist Ångesse viiva raudteeliini (norra stambanan) rajamine läbi Sollentuna, tõi kaasa muutused. Esimene raudteejaam oli Rotebro jaam, mis valmis  Rotebros 1866. Turebergi rajati raudteepeatus, millest 1900 sai Turebergi jaam. Sollentunasse tekkis töökohti, kui sinna viidi üle mitmeid vabrikuid, sealhulgas lõhkeainevabrik ja pärmivabrik Jästbolaget. 
20. sajandil hakati vanade mõisate maad tükeldama ja müüma eramukruntideks, nii et käivitus eramuehitus. Aastatel 1906–1910 ehitati uude Norrvikeni kogukonda 114 eramut. Seetõttu rajati ka Norrvikeni jaam.  eramuid ehitati ka Rotebrosse ja Turebergi.

Asulad

Suurem osa Sollentuna valla suuremate asulate (tätort) elanikest kuuluvad alates 1995. aasta asulatepiiristusest  Stockholmi kui asula alla. 
Sjöberg on veel eraldi asula, sest teda eraldab üle 200 m laiune hoonestamata vöönd. 
Et piir Täby vallaga kulgeb Rösjöni järvest pisut ida pool, kuulub 7 elanikuga piirkond Täby asulasse.
Artur-Tõeleid Kliimann

Artur-Tõeleid Kliimann (15. jaanuar 1899 Meerapalu, Meeksi vald – juuli 1941 Tartu) oli eesti õigusteadlane.

Elulugu

Artur-Tõeleid Kliimann õppis Pedassaare vallakoolis, Räpina kihelkonnakoolis ja Räpina Kõrgemas Algkoolis. Ta lõpetas aastal 1919 eksternina Tartu Õpetajate Seminari. Võttis osa Vabadussõjast, lõpetas Eesti Sõjakooli. 1923. aastal lõpetas ta Tartu Ülikooli õigusteaduskonna. 1927. aastast oli õigusteaduskonna õppejõud. 1932. aastal kaitses Tartu Ülikoolis õigusteaduse doktori kraadi väitekirjaga "Administratiivakti teooria". Aastatel 1933–1941 oli ta haldusõiguse ja haldusprotsessi professor.
Artur-Tõeleid Kliimann hukkus Saksa okupatsiooni ajal Tartu koonduslaagris 1941. aastal.
Carle Vernet

Antoine Charles Horace Vernet, ka Carle Vernet, (14. august 1758 Bordeaux – 17. november 1836 Pariis) oli prantsuse maalikunstnik, litograaf, animalist, karikaturist ja batalist.
Ta õppis maalimist isa käe all. 17-aastaselt sai ta Prix de Rome'i väikese auhinna, 23-aastaselt juba suure auhinna, millega kaasnes võimalus elada kolm kuni viis aastat Roomas auhinna patrooni kulul ja ennast kunstivaldkonnas arendada.
Tema paljud teosed on Napoleoni armee (Suur Armee) teemal. 
1822. aastal lõi Tartu kunstnik Karl August Senff gravüüri baltisakslasest orientalisti Otto Friedrich von Richteri (1792–1816) portreega, mille Tartu ülikooli rektor Gustav von Ewers lasi avaldada samal aastal Berliinis ilmunud Richteri raamatu "Wallfahrten im Morgenlande" frontispissil. Senffi gravüüri aluseks on olnud Carle Vernet' maalitud Richteri portree.

Isiklikku

Ta oli kunstnik Claude Joseph Vernet' noorim poeg. Ka tema enda poeg Horace Vernet oli kunstnik.
Vernet oli kirglik ratsutaja. Teda nähti ratsu seljas veel 4 päeva enne surma. Ta suri 78-aastaselt Pariisis.
Rootsi Kuninglik Muusikaakadeemia

Rootsi Kuninglik Muusikaakadeemia (rootsi keeles Kungliga Musikaliska Akademien, lühend KMA; ka Stockholmi Kuninglik Muusikaakadeemia) on üks Rootsi kuninglikest akadeemiatest.
Kuningliku Muusikaakadeemia asutas 1771. aastal kuningas Gustav III. Akadeemia põhiülesanne on edendada muusikateadust ja -haridust ning muusikakultuuri.

Liikmeskond

Akadeemial oli 2013. aasta juuli seisuga 256 liiget, sealhulgas 175 rootsi liiget ja 75 välisliiget. Lisaks veel 3 auliiget ja 3 kuninglikku liiget.
Mirandakeelne Vikipeedia

Mirandakeelne Vikipeedia (miranda keeles Biquipédia an lhéngua mirandesa) on Vikipeedia mirandakeelne versioon.
Mirandakeelsele Vikipeediale pandi alus 2008. aasta veebruaris.
Seal on 3764 artiklit, millega see on artiklite arvult 195. keeleversioon.
Tour Manhattan

Tour Manhattan on 110 meetri kõrgune büroopindadega pilvelõhkuja, mis asub Pariisi kõrghoonestatud ärikeskuses La Défense'is.
Rovereto

Loodus

Rovereto asub Adige jõe kallastel. Kõrgemateks mäetippudeks on Monte Stivo (2059 m), kuhu paistab ära ka Garda järv, Monte Zugna (1864 m), Monte Finonchio (umbes 1603 m) ja Monte Biaena (1615 m).
Kolmekümne aasta (1961–1990) vaatluste andmetel on kõige jahedam kuu jaanuar (keskmine temperatuur +1,6 °C) ja kõige soojem kuu juuli (keskmine temperatuur 23,2 °C). Aasta keskmine sademete hulk on 913 mm.
2006. aasta 26.–28. veebruaril sadas maha umbes 60 cm paksune lumekiht.
Osterode kreis

Ajalugu

Seda osa Harzi mägedest valitsesid alates 12. sajandist Welfid. Osterode oli Grubenhageni vürstkonna keskus, mis oli üks Braunschweig-Lüneburgi väikeriik. Hiljem sai sellest Hannoveri osa, mis omakorda läks 1866. aastal Preisi kuningriigile. 1885. aastal rajas Preisi valitsus kreisid, Osterode nende seas.
1. novembril 2016 lakkas Osterode olemast eraldi kreis ja ühendati Göttingeni kreisiga.

Geograafia

Rohkem kui 2/3 kreisi pindalast hõlmas Harzi mägede edelaosa, sealhulgas Harzi rahvuspark lõunaosa.
Guy Fawkes

Guy Fawkes (ka Guido Fawkes; 13. aprill 1570 – 31. jaanuar 1606) oli Inglise katoliiklasest sõdur, kes kavatses Püssirohuvandenõu käigus 5. novembril 1605 lasta õhku Inglismaa parlamendi.
Fawkes sündis ja sai hariduse Yorkis. Tema isa suri, kui Fawkes oli kaheksa-aastane, seejärel abiellus ta ema katoliiklasega, kes keeldus käimast anglikaani kiriku teenistustel. Hiljem pöördus ka Fawkes katoliiklusse ja lahkus Inglismaalt. Ta võitles Kaheksakümneaastases sõjas katoliikliku Hispaania poolel protestantlike Hollandi reformistide vastu. Sellal võttis ta ka nime Guido Fawkes. Hiljem reisis ta Hispaaniasse, kus otsis edutult toetust katoliiklikule ülestõusule Inglismaal. Ta kohtas Thomas Wintouri, kellega koos naasis Inglismaale.
Wintour tutvustas Fawkesi Robert Catesbyle, kes kavatses mõrvata Inglismaa kuninga James I ja seada taas troonile katoliikliku kuninga. Vandenõulased üürisid keldriruumi Lordidekoja hoone keldris, viisid sinna 36 vaati püssirohtu ja panid Fawkesi seda valvama. Anonüümkirjast saadud vihje ajel otsisid ametivõimud 5. novembri algustundidel Westminsteri lossi läbi ja leidsid Fawkesi püssirohtu valvamas. Järgmistel päevadel teda küsitleti ja piinati, kuni ta lõpuks murdus ning andis välja ka teised asjaosalised. 31. jaanuaril 1606 hüppas Fawkes alla lavalt, kus ta pidi poodama, murdis kaela ja pääses seega edasisest piinamisest.

Guy Fawkes kultuuris

Fawkesi nimi on hakanud tähistama kogu Püssirohuvandenõu, mille läbikukkumist on Inglismaal pidulikult tähistatud alates 5. novembrist 1605. Suurbritannias nimetatakse 5. novembrit Guy Fawkesi päevaks. Tavapäraselt põletatakse sel puhul Fawkesi kuju tuleriidal. 1650. aastatest on kombeks saanud korraldada tulevärk ning alates 1673. aastast hakati põletama ka teiste ebapopulaarsete tegelaste kujusid, näiteks Rooma paavsti oma.
Guy Fawkesi on kujutatud paljudes kirjandusteostes, sealhulgas ka sümpaatsena. Muu hulgas on teda nimetatud ainsaks inimeseks, kes sisenes Parlamenti ausate kavatsustega.
1982. aastal ilmus Alan Moore'i koomiks "V for Vendetta", mis kujutab tuumasõjajärgset totalitaarset düstoopiat Suurbritannias 1980.–1990. aastatel. Koomiksis kannab Guy Fawkesi maski ennast V-ks nimetav anarhistlik revolutsionäär, kes püüab valitsevat režiimi kukutada. Moore'i süžeed on levitanud 2006. aastal ilmunud samanimeline film.
Koomiksi mõjul võttis Guy Fawkesi maskid kasutusele internetipõhine rühmitus Anonymous, samuti on neid kasutanud Occupy liikumine, muu hulgas meeleavaldusel Occupy Wall Street. Maske on kantud ka 2012. aasta ACTA-vastastel demonstratsioonidel: 2012. aasta jaanuaris ilmusid Poola Seimi ACTA-vastased liikmed parlamendi istungile Guy Fawkesi maskides.
Guy Fawkesi maskide kasutamine anonüümsetel meeleavaldustel inimõiguste ja kodanikuvabaduste kaitseks on muutnud ka Guy Fawkesi kui ajaloolise kuju tõlgendust. Koomiksi illustraatori David Lloydi sõnul oli Fawkes "meie suur ajalooline revolutsionäär".
Harry Potteri romaanide sarjas on Sigatüüka kooli direktoril Albus Dumbledore'il fööniks Fawkes.
1957. aasta NSV Liidu meistrivõistlused jääpurjetamises

1957. aasta  NSV Liidu meistrivõistlused jääpurjetamises  toimusid  17.–24. märtsil Leningradis.
Lihtsõlm

Lihtsõlm (inglise keeles overhand knot 'ülekäesõlm') on kõigist sõlmedest lihtsaim ja on olnud kasutusel sama kaua, kui on olnud saadaval sidumismaterjali. Kuna sõlmest on kasu nii käepideme kui ka stopperina, seotakse seda kindlate vahemaade tagant päästenööridesse, et köis ei libiseks käest läbi. See on ka paljude teiste sõlmede aluseks, eriti aasade, steekide ja silmuste perekondades. Kord juba seotud ja pinge alla pandud sõlme on väga raske lahti harutada.
Jäneste invasioon

"Jäneste invasioon" on ansambli J.M.K.E. album, mis ilmus 1996. aastal.
Da pacem Domine

"Da pacem Domine" on eesti helilooja Arvo Pärdi 2004. aastal loodud teos. Muusikateose pikkus on 6 minutit. Teos kanti esimest korda ette 1. juulil 2004 Hispaanias Barcelonas.
Lühike tänav (Viljandi)

Lühike tänav on tänav Viljandi linnas.
Tänava pikkus on 100 m.
Kuningvesi

Kuningvesi on peaaegu puhta lämmastikhappe ja kontsentreeritud vesinikkloriidhappe (38%) segu ruumalavahekorras 1:3. Kuningvesi on võimeline lahustama väärismetalle, näiteks kulda ja plaatinat, millega teised happed ja alused ei reageeri. Siiski osa metalle, nagu iriidium, osmium, tantaal, ruteenium, roodium ja titaan peavad vastu kuningvee korrodeerivale toimele.
Kuningvesi on tugev oksüdeerija.
Kuningvett kasutatakse keemilises tehnoloogias ja analüüsis ning kulla rafineerimisel.
Esimesena kirjeldas kuningvett Jābir ibn Ḩayyān.
Big Horni maakond

Ajalugu

Big Horni maakond moodustati 1864. aastal.
Diraci medal (UNSW)

Diraci medal, ka Diraci medal ja loeng, on teadusauhind, mida annab välja Sydneys asuv Uus-Lõuna-Walesi Ülikool (UNSW). Ta on üks neljast eri institutsioonide poolt väljaantavast Diraci medalist.
Auhind asutati Briti füüsiku Paul Diraci auks. Auhinna väljaandmist toetab Austraalia Füüsikainstituut.
Auhinda antakse välja igal aastal alates 1979. aastast teadlasele, kes on olulisel määral edendanud teoreetilise füüsika valdkonda. Auhinnaga kaasneb laureaadil võimalus esitada avalik loeng (nn Diraci loeng).  Esimene laureaat oli Hannes Alfvén.
Achtung! Lobjakas

"Achtung! Lobjakas" on Ahto Lobjaka Euroopa-teemaline autorisaade Raadio 2 eetris.
Saatetund on eetris iganädalaselt E-N kell 13.05 ja koosneb formaadi poolest kolmest osast. Esimeses tutvustab Lobjakas Euroopa lehtede päevateemasid, teises saavad kuulajad stuudiosse helistada või võtta osa saate kodulehe ja sotsiaalmeedia kaudu, kolmandas toimub intervjuu päevakülalisega.
Avasaade läks eetrisse 3. septembril 2018. Esimeste saatekülaliste seas olid nt välisminister Sven Mikser ja kaitseminister Jüri Luik.
Floyd Landis

Floyd Landis (sündinud 14. oktoobril 1975) on endine USA profijalgrattur.
Floyd Landis võitis 2006. aasta Tour de France'i, kuid oli sunnitud võidust loobuma. Nimelt osutus 20. juulil toimunud 17. etapi järel Landisele tehtud dopinguproov Rahvusvahelise Jalgrattaliidu teate kohaselt positiivseks. Proov näitas liiga kõrget testosterooni taset. Positiivseks osutus ka B-proov. Landis ise teatas enne B-proovi tulemuste selgumist, et ei tunnista ennast olukorras süüdi ning kõrge testosteroonitase on tingitud tema keha iseärasustest. Alles 2010. aastal tunnistas ta, et tarvitas keelatud aineid 2002. aastast alates.
Lisaks üldvõidule kaotas ameeriklane ka auhinnaraha 450 000 eurot ning sai kaheaastase võistluskeelu. Phonaki meeskond teatas tulemuste selgumise järel Landise vallandamisest meeskonnast. Floyd Landisest sai esimene rattur tuuri ajaloos, kellelt võeti võit dopinguafääri pärast.
Prantsusmaa velotuuri üldvõitjaks tõusis algselt Landisele 57 sekundiga kaotanud hispaanlane Óscar Pereiro.
Henrik Dam

Carl Peter Henrik Dam (21. veebruar 1895 Kopenhaagen – 17. aprill 1976) oli taani biokeemik ja füsioloog. 
Ta pälvis 1943 Nobeli füsioloogia- või meditsiiniauhinna. Ta avastas K-vitamiini ning selle rolli inimese füsioloogias.  
Nobeli füsioloogia- või meditsiiniauhinna laureaadid
1901 Behring • 1902 Ross • 1903 Finsen • 1904 Pavlov • 1905 Koch • 1906 Golgi, Ramón y Cajal • 1907 Laveran • 1908 Metšnikov, Ehrlich • 1909 Kocher • 1910 Kossel • 1911 Gullstrand • 1912 Carrel • 1913 Richet • 1914 Bárány • 1919 Bordet • 1920 Krogh • 1922 Hill, Meyerhof • 1923 Banting, Macleod • 1924 Einthoven • 1926 Fibiger • 1927 Wagner-Jauregg • 1928 Nicolle • 1929 Eijkman, Hopkins • 1930 Landsteiner • 1931 Warburg • 1932 Sherrington, Adrian • 1933 Morgan • 1934 Whipple, Minot, Murphy • 1935 Spemann • 1936 Dale, Loewi • 1937 Szent-Györgyi • 1938 Heymans • 1939 Domagk • 1943 Dam, Doisy • 1944 Erlanger, Gasser • 1945 Fleming, Chain, Florey • 1946 Muller • 1947 C. F. Cori, G. T. Cori, Houssay • 1948 Müller • 1949 Hess, Moniz • 1950 Kendall, Reichstein, Hench • 1951 Theiler • 1952 Waksman • 1953 Krebs, Lipmann • 1954 Enders, Weller, Robbins • 1955 Theorell • 1956 Cournand, Forssmann, Richards • 1957 Bovet • 1958 Beadle, Tatum, Lederberg • 1959 Ochoa, Kornberg • 1960 Burnet, Medawar • 1961 Békésy • 1962 Crick, Watson, Wilkins • 1963 Eccles, Hodgkin, Huxley • 1964 Bloch, Lynen • 1965 Jacob, Lwoff, Monod • 1966 Rous, Huggins • 1967 Granit, Harline, Wald • 1968 Holley, Khorana, Nirenberg • 1969 Delbruck, Hershey, Luria • 1970 Katz, Euler, Axelrod • 1971 Sutherland • 1972 Edelman, Porter • 1973 Frisch, Lorenz, Tinbergen • 1974 Claude, Duve, Palade • 1975 Baltimore, Dulbecco, Temin • 1976 Blumberg, Gajdusek • 1977 Guillemin, Schally, Yalow • 1978 Arber, Nathans, Smith • 1979 Cormack, Hounsfield • 1980 Benacerraf, Dausset, Snell • 1981 Sperry, Hubel, Wiesel • 1982 Bergström, Samuelsson, Vane • 1983 McClintock • 1984 Jerne, Köhler, Milstein • 1985 Brown, Goldstein • 1986 Cohen, Levi-Montalcini • 1987 Tonegawa • 1988 Black, Elion, Hitchings • 1989 Bishop, Varmus • 1990 Murray, Thomas • 1991 Neher, Sakmann • 1992 Fischer, Krebs • 1993 Roberts, Sharp • 1994 Gilman, Rodbell • 1995 Lewis, Nüsslein-Volhard, Wieschaus • 1996 Doherty, Zinkernagel • 1997 Prusiner • 1998 Furchgott, Ignarro, Murad • 1999 Blobel • 2000 Carlsson, Paul Greengard, Kandel • 2001 Hartwell, Hunt, Nurse • 2002 Brenner, Horvitz, Sulston • 2003 Lautebur, Mansfield • 2004 Axel, Buck • 2005 Marshall, Warren • 2006 Fire, Mello • 2007 Capecchi, Smithies, Evans • 2008 Hausen, Barré-Sinoussi, Montagnier • 2009 Blackburn, Greider, Szostak • 2010 Edwards • 2011 Beutler, Hoffmann, Steinman • 2012 Gurdon, Yamanaka • 2013 Rothman, Schekman, Südhof • 2014 O'Keefe, May-Britt Moser, Edvard Moser • 2015 Campbell, Ōmura, Tu • 2016 Ōsumi • 2017  Hall, Rosbash, Young • 2018  Allison, Honjo
Tillniidu looduskaitseala

Tillniidu looduskaitseala on looduskaitseala Rapla maakonnas Kehtna vallas. Kaitseala pindala on 37,9 ha.
Kaitseala moodustati 2001. aastal, kui kaitse alla võeti ürgmetsailmeline puistu ja seal pesitsev must-toonekurg.